

  **REPUBLIKA HRVATSKA**

![[Velika Kopanica]]() **BRODSKO – POSAVSKA ŽUPANIJA**

 **OPĆINA VELIKA KOPANICA**

 **Općinsko vijeće**

KLASA: 021-05/20-01/02

URBROJ: 2178/12-03-20-02

Velika Kopanica, 2. ožujak 2020. godine

**Z A P I S N I K**

**S 27. SJEDNICE OPĆINSKOG VIJEĆA**

**OPĆINE VELIKA KOPANICA**

Na 27. sjednici Općinskog vijeća Općine Velika Kopanica održanoj 2. ožujka 2020. godine u Općinskoj vijećnici, Vladimira Nazora 1, Velika Kopanica, bilo je nazočno 11 od 13 izabranih vijećnika.

Nazočni vijećnici: Tomislav Jagić – predsjednik Vijeća, Šimo Kladarić – zamjenik Predsjednika Vijeća, Krunoslav Zdunić, Ivan Antolović, Miroslav Matić, Goran Švaganović, Marina Jularić, Zdenka Knežević, Josip Glavačević, Mato Mikleušević i Ivan Stojšić.

Odsutni vijećnici: Željko Matić i Anamarija Vukovac.

Ostali prisutni: Ivan Meteš – načelnik, Blaž Šokčević – zamjenik načelnika, Željko Butorac – komunalni redar i Marija Lolić – pročelnica JUO.

Predsjednik Općinskog vijeća Općine Velika Kopanica (u daljnjem tekstu Predsjednik) – Tomislav Jagić, otvorio je sjednicu u 19,00 h i pozdravio sve prisutne te konstatirao kvorum.

Predsjednik predlaže sljedeći Dnevni red:

DNEVNI RED:

1. Verifikacija Zapisnika s 26. sjednice Općinskog vijeća Općine Velika Kopanica;
2. Prijedlog Statuta Općine Velika Kopanica;
3. Prijedlog Odluke o imenovanju sudca porotnika za Općinski sud u Slavonskom Brodu;
4. Prijedlog Odluke o raspoređivanju financijskih sredstava predviđenih za rad političkih stranaka i nezavisnih vijećnika zastupljenih u Općinskom vijeću Općine Velika Kopanica za 2020. godinu;
5. Prijedlog Odluke o agrotehničkim mjerama i mjerama za uređivanje i održavanje poljoprivrednih rudina;
6. Razno.

Nakon čitanja Dnevnog reda, Predsjednik isti daje na raspravu. Nakon što nije bilo komentara i prijedloga, Predsjednik daje Dnevni red na glasovanje. Dnevni red je prihvaćen jednoglasno s 11 glasova ZA

**TOČKA 1:** **Verifikacija Zapisnika s 26. sjednice Općinskog vijeća Općine Velika Kopanica**

Predsjednik otvara 1. točku dnevnog reda i daje ju na raspravu.

Kako nema nikakvih komentara, pitanja i prijedloga, Predsjednik daje na glasovanje Zapisnik s 26. sjednice Općinskog vijeća Općine Velika Kopanica

Zapisnik s 26. sjednice Općinskog vijeća Općine Velika Kopanica je javnim glasovanjem usvojen jednoglasno (11 glasova ZA).

**TOČKA 2: Prijedlog Statuta Općine Velika Kopanica**

Predsjednik otvara 2. točku dnevnog rada i daje riječ pročelnici.

Pročelnica objašnjava da je prošle godine Hrvatski sabor usvojio još jedne izmjene i dopune Zakona o lokalnoj i područnoj (regionalnoj) samoupravi. Razlog tih izmjena je reorganizacija sustava državne uprave i ukidanje ureda državne uprave pri županija. Poslove tih ureda preuzimaju većinski županije. Ta reorganizacija utječe i na jedinice lokalne samouprave, tj. općine. Statuti općina se moraju uskladiti s izmjenama zakona po pitanju nadzora zakonitosti akata koje donosi općinsko vijeće. Umjesto ureda državne uprave taj nadzor preuzimaju nadležna tijela državne uprave, tj. ministarstva.

Predlaže se novi Statut iz razloga što bi ovo bila već 5 izmjena, što bi Statut učinilo nepreglednim. Također, ovim Prijedlogom Statuta ponovno je vraćena mogućnost osnivanja Mjesnih odbora.

Pročelnica navodi dijelove Prijedloga Statuta te sumira koje su izmjene. Objašnjava da ovaj Prijedlog Statuta kada se usvoji, više ne ide u ured državne uprave na kontrolu zakonitosti nego u Ministarstvo uprave.

Kako nema nikakvih komentara, pitanja i prijedloga, Predsjednik daje na glasanje drugu točku Dnevnog reda.

Statut Općine Velika Kopanica je javnim glasovanjem usvojen jednoglasno (11 glasova ZA).

**TOČKA 3: Prijedlog Odluke o imenovanju sudca porotnika za Općinski sud u Slavonskom Brodu**

Predsjednik otvara 3. točku dnevnog reda i daje riječ načelniku.

Načelnik predlaže Mariju Lolić, pročelnicu.

Pročelnica prihvaća prijedlog načelnika

Kako nema nikakvih pitanja i komentara, Predsjednik daje 3. točku dnevnog reda na glasovanje.

Odluka o imenovanju sudca porotnika za Općinski sud u Slavonskom Brodu je javnim glasovanjem jednoglasno usvojen (11 glasova ZA).

**TOČKA 4: Prijedlog Odluke o raspoređivanju financijskih sredstava predviđenih za rad političkih stranaka i nezavisnih vijećnika zastupljenih u Općinskom vijeću Općine Velika Kopanica za 2020. godinu;**

Predsjednik otvara 4. točku dnevnog reda i daje riječ pročelnici.

Pročelnica objašnjava da se prilikom donošenja Odluke o raspoređivanju financijskih sredstva uz Proračun nije uzela u obzir zadnja izmjena Zakona o financiranju političkih aktivnosti, izborne promidžbe i referendum, kojom je predviđen iznos od 2.000,00 kn za člana predstavničkog tijela, sukladno broju stanovnika. Iz tog razloga je potrebno platiti razliku za 2019. godinu i uskladiti iznos za 2020. godinu.

Kako nema nikakvih pitanja i komentara, Predsjednik daje 4. točku dnevnog reda na glasovanje.

Odluka o raspoređivanju financijskih sredstava predviđenih za rad političkih stranaka i nezavisnih vijećnika zastupljenih u Općinskom vijeću Općine Velika Kopanica za 2020. godinu je javnim glasovanjem usvojena jednoglasno (11 glasova ZA).

**TOČKA 5: Prijedlog Odluke o agrotehničkim mjerama i mjerama za uređivanje i održavanje poljoprivrednih rudina;**

Predsjednik otvara 5. točku dnevnog reda i daje riječ komunalnom redaru.

Komunalni redar objašnjava zakonsku osnovu za donošenje Odluke. Navodi da se agrotehničke mjere iz Odluke nalaze u novom Pravilniku o agrotehničkim mjerama.

Kako nema nikakvih pitanja i komentara, Predsjednik daje 5. točku dnevnog reda na glasovanje.

Odluka o agrotehničkim mjerama i mjerama za uređivanja i održavanje poljoprivrednih rudina je javnim glasovanjem usvojena jednoglasno (11 glasova ZA).

**TOČKA 6: Razno**

Predsjednik otvara 6. točku dnevnog reda i daje riječ načelniku.

Načelnik izvještava Vijeće o trenutnim poslovima u Općini. Navodi da je Općina kandidirala na natječaje Ministarstva regionalnog razvoja i fondova EU – pješačke staze u Velikoj Kopanici i rekonstrukciju društvenog doma u Velikoj Kopanici. Na natječaj Ministarstva graditeljstva kandidirana je javna rasvjeta u centru naselja Velika Kopanica.

Navodi da se priprema projekta dokumentacija za javnu rasvjetu u cijeloj Općini, za početak u naselju Beravci i Velika Kopanica. Uskoro se ide u pojačanje postojeće javne rasvjete u Beravcima i Maloj Kopanici.

Stigla je lokacijska dozvola za izgradnju ceste u Gorjancima.

Odabran je pružatelj usluge vođenja projekta i provedbe javne nabave za projekt šumskih puteva.

Priprema se natječaj za zakup poljoprivrednog zemljišta. Riječ je o kompleksnom poslu. Postoje naznake da će se ići u izmjene Zakona o poljoprivrednom zemljištu.

Čeka se početak radova na izgradnji vodovodne mreže u Crnom Selu, naselje Beravci.

Načelnik iznosi da je koncesija za odvoz otpada poništena, nastala je velika diskrepancija u cijenama. Koncesija će biti ponovno raspisana.

Vijećnik Švaganović najavljuje svoju ostavku u Općinskom vijeću, zahvaljuje Vijećnicima i izražava nadu da će Vijeće i općinski načelnik nastaviti s projektima planiranima u Maloj Kopanici.

Načelnik zahvaljuje Vijećniku Švaganoviću na suradnji.

Vijećnik Kladarić pita za očitovanje Općinskog državnog odvjetništva po pitanju povrata poljoprivrednog zemljišta. Načelnik odgovara da se još nisu očitovali.

Vijećnik Kladarić pita je li angažirana kakva firma za provedbu natječaja za zakup poljoprivrednog zemljišta. Načelnik odgovara da nije. Da se razgovaralo s ljudima koji su odradili natječaj u Općini Garčini, oni imaju potrebno iskustvo.

Vijećnik Kladarić pita bi li se u Beravcima mogle rekonstruirati pješačke staze i porušiti borovi koji zaklanjaju javnu rasvjetu. Načelnik ogovara da hoće, da borovi i drveće ometaju javnu rasvjetu, koja je već na mjestima loša.

Vijećnik Mikleušević navodi da je potrebno izraditi otresište kod ceste prema Novom Gradu, postaviti rasvjetu u Maloj Kopanici kod „kružnog toka“, postaviti 2 lampe na ulazu u selo. Također navodi da smatra da bi za izradu natječaja za zakup poljoprivrednog zemljišta trebalo angažirati firmu.

Kako nema nikakvih drugih pitanja i komentara, Predsjednik zatvara sjednicu u 19:52 h.

 Zapisničarka Predsjednik Općinskog vijeća

 **Marija Lolić, mag.soc. Tomislav Jagić, mag.ing.silv.**